text: Alarmopkald gik helt galt
  02 juli 2015 kl. 08.35
  En 15-årig pige faldt i en gylletank. Moderen ringede til alarmcentralen, men fik at vide, at hun var skør.
  Det er lørdag den 6. juni. En 15-årig pige er faldet ned i en gylletank og alarmcentralen bliver ringet op.
  15-årige Simone Jensen står nu i giftig gylle til knæene, og moderen ringer 112.
  Men opkaldet går skævt. Dorthe Uth Jensen er hørehæmmet og hende og alarmcentralen har svært ved at forstå hinanden.
  Opkaldet ender med, at alarmcentralen kalder hende skør.
  Dorthe Uth Jensen opgiver alarmcentralen og henter hjælp hos den landmand, der ejer gylletanken.
  Nu prøver landmandens kone at ringe til alarmcentralen. Denne gang med mere held.
  Brandvæsen og ambulance når frem til Simone, som nu er blevet hjulpet op af gylletanken og som er sluppet med ondt i benet.
  112-operatøren har efterfølgende beklaget udtrykket "Du er skør". Han opfattede henvendelsen som useriøs og havde mange andre opkald på venteliste.
  